b"\n_START_ARTICLE_\nAurinyaci\xc3\xa0 0 a les comarques gironines\n_START_PARAGRAPH_\nL'Aurinyaci\xc3\xa0 0 \xc3\xa9s el per\xc3\xadode tecnocultural del paleol\xc3\xadtic superior arcaic i que compr\xc3\xa8n els primers conjunts materials associats a l'arribada de l'home modern a l'Euro\xc3\xa0sia occidental als voltants del 40.000 BP._NEWLINE_El nom deriva d'un abric situat en el poble franc\xc3\xa8s d'Aurignac en el Departament de l'Alta-Garona. Aquest moment del pleistoc\xc3\xa8 superior \xc3\xa9s anomenat tamb\xc3\xa9, segons la terminologia de diferents paleolitistes, Aurinyaci\xc3\xa0 arcaic o protoaurinyaci\xc3\xa0. Normalment se superposa a les ind\xc3\xbastries mosterianes i evoluciona despr\xc3\xa9s cap a un aurinyaci\xc3\xa0 t\xc3\xadpic. S'est\xc3\xa9n sobretot dins l'\xc3\xa0mbit geogr\xc3\xa0fic mediterrani tot i que, s'han localitzat jaciments d'aquesta cronologia en altres indrets extramediterranis. L'equipament instrumental es caracteritza per l'estandarditzaci\xc3\xb3 d'una talla laminar petita, puntes de dors i puntes d'os de base fesa.\n_START_SECTION_\nJaciments amb pres\xc3\xa8ncia d'Aurinyaci\xc3\xa0 0 a les comarques gironines\n_START_PARAGRAPH_\nEls nivells arqueol\xc3\xb2gics Aurinyacians arcaics els podem localitzar a les coves del Reclau-Viver a Seriny\xc3\xa0 (l'Arbreda, Reclau-Viver i Mollet I) i en diferents jaciments en superf\xc3\xadcie de Llagostera (Can Crispins, Can Font, Can Guardiola i Tranquinell)."